Hennops Nuusbrief: 29 Augustus 2019
In die afgelope naweek se Rapport was daar ‘n baie ontstellende berig oor ‘n man wat ‘n dogtertjie by ‘n laerskool hier in Centurion gevolg het tot in die dogtersbadkamers op die skoolterrein. ‘n Mens kan duidelik op die kameras sien hoe hy agter haar aanloop, verby die seuns se badkamers stap, en agter haar in die dogters se badkamers ingaan. Gelukkig kom die kind enkele minute later uit en hardloop weg. Maar dink net wat kon gebeur het!
Dit is besonder ontstellend dat dit helder oordag gebeur het – in die middag na skool, terwyl die kinders sport beoefen. Niemand stop hom nie, want hy lyk soos enige ander ouer op die skoolterrein.
Ons het ook ouers wat smiddae die skoolterrein betree – om hulle kinders te kom ondersteun of te kom haal om huis toe te neem. Ons het ook ouers van ander skole wat hier kom deelneem, wat op die skoolterrein kom. Die feit is: die wagte wat ons gebruik, ken nie al ons ouers nie. So enigeen kan dus op die terrein kom sonder dat die veiligheidswag enigsins sou vermoed dat dit ‘n ongure karakter is.
Ek het vandag in die Saal met al ons senior kinders gepraat (sal binnekort met die juniors praat wanneer hulle weer in die Saal is) hieroor. Ek het hulle ernstig vermaan om wakker te wees – hulle moet altyd seker wees dat hulle nie gevolg word nie. Daar is personeel op die skoolterrein elke middag, en ons kyk ook mooi dat ons kinders veilig is. Maar ek wil ook vir u vra om maar “vigilant” te wees as u op die terrein is, en altyd uit te kyk vir ons kinders se veiligheid.
Ons is baie gelukkig dat ons nog nie so ‘n probleem gehad het nie – ek dink ons veiligheid is op standaard, maar ons durf nie wag totdat iets met ‘n kind gebeur voordat ons fokus op ons kinders se doen en late nie. Ons sluit ons hekke om 07:30 – tot 07:30 is daar ‘n wag by elke hek, en weer in die middag. Net na skool word al die hekke weer gesluit, en alle kinders en ouers moet by die Sporthek of die Blackwood-ingang die terrein betree. By albei hierdie hekke is veiligheidspersoneel die hele middag aan diens.
Ek vra u mooi dat ons manne aan diens, wat net hulle opdrag van my af uitvoer, sal respekteer. As hulle mense laat inkom nadat die skool reeds begin het, gaan hulle groot moeilikheid met my kry. Om halfagt word die hekke gesluit. Dan moet u, as u dalk bietjie laat is, by die hoofhek in- of uitgaan – sonder uitsondering.
Ek kan nie vir u sê hoe erg van daai manne van ons deur van ons eie ouers sleggesê en selfs gevloek word op ‘n daaglikse basis nie. Hulle teken ‘n volle uur voordat hulle werksdag begin reeds aan om seker te maak dat u kinders veilig is binne die skoolterrein. Respekteer hulle asseblief daarvoor.
Ek sien elke oggend hoe hulle ons kinders vriendelik groet – selfs ‘n handdruk gee. Dan voel my hart sommer warm dat ons sulke puik manne hier het. Maar as een van hulle met trane in sy oë vir my kom vertel hoe hy deur ‘n ouer uitgevreet word omdat hy die hek sluit om halfagt, breek dit my hart. Hulle verdien beter. Hulle verdien om ook vriendelik gegroet te word, en selfs bedank te word vir hulle diens.
Dit maak my skaam dat opgevoede mense by ‘n topskool soos Hennopspark, ander mense wat dalk nie so ryk soos hulle is nie, of wat ‘n overall dra, soos minderwaardiges behandel. Ek sê vir u: daardie mense van ons wat hier by ons skool werk, is puik mense. Hulle is lojaal, wel-opgevoed, en doen uitmuntende werk. Ek sal enigiets vir hulle doen, omdat ek elke dag so op hulle kan staatmaak – hulle het niemand nog ooit gedrop nie.
Die een dame wat by die badkamers gewerk het, en wat laasweek een van ons kinders bitter sleg behandel het, se dienste is summier beëindig. Sy is weg. Ons sal nie toelaat dat enigeen ons kinders sleg behandel nie. Maar dieselfde geld vir ons werkers. Ons kan nie toelaat dat enigeen van hulle sleg behandel word nie.
Baie dankie aan elke ouer en leerling wat ons werkers met respek en menswaardigheid behandel. Hulle-, en ek, waardeer dit opreg.
Ainos: 8:15 - Lewende Woor
Maandag: 2 September
Lees: Graad 1: 14:00
Dinsdag : 3 September
Swem: Super 12 uitdunne: Curro Hazeldean 05:30
Lees: Graad 2: 14:00
Woensdag: 4 September
Lees: Gr 3: 14:00
Foto’s word geneem: Boeties en Sussies
Beywer julle allereers vir die koninkryk van God en vir die wil van God, dan sal Hy julle ook al hierdie dinge gee.
Die vreugde van die Here is my beskerming.